标题：900年
中国纪年
900年，唐昭宗圣穆景文孝皇帝光化三年
历史大事
朱全忠攻刘仁恭，李克用救之
光化三年（900）四月，朱全忠遣葛从周帅兵十万讨击卢龙节度使刘仁恭。五月，拔德州（今山东陵县），斩刺史傅公和；进围刘守文于沧州。仁恭卑辞厚礼求救于河东，李克用遣周德威率五千骑攻邢、洺以救之。六月，刘仁恭自将幽州兵五万救沧州，汴将葛从周逆击，大破幽兵，斩首三万级。七月，李克用又遣李嗣昭将兵五万攻邢、洺，以援仁恭，败汴兵于内丘（今河北）。八月，李嗣昭攻拔掐州，擒刺史朱绍宗，朱全忠命葛从周回击嗣昭。九月，朱全忠自将军三万涉洺水，李嗣昭弃洺州城走，遭葛从周伏击，河东军大败。
崔胤复相，杀王抟，力排宦官
光化二年（899）崔胤罢相，疑宰相王抟排己。三年（900）六月，胤复相知昭宗恶宦官，故日与昭宗谋去之，于是南北司益相憎嫉，各结藩镇以为援。王抟明达有度量，时称良相，恐事急致乱，乃为昭宗谋划，请去宦官勿过急。昭宗疑之。崔胤乃谮与宦官宋道弼、景务修相勾结；胤又自结朱全忠为外助，昭宗既疑王抟，乃以崔胤为司空，罢王抟相，贬为工部侍郎，不久又贬崖州；宋道弼、景务修亦长流远州。未出京畿，皆赐自尽。于是崔胤专制朝廷，势震中外，宦官皆侧目，不胜其愤。
徐彦若、崔远罢相
崔胤专制朝政，恶太保、门下侍郎、同平章事徐彦若位在己上，彦若亦自求引退。时藩镇皆为强臣所据，唯嗣薛王知柔在广州，乃求代镇广州。光化三年（900）九月，诏以彦若为清海节度使，出镇广州。又罢崔远相位，以刑部尚书裴贽为宰相。
马殷兼有桂管五州
光化三年（900）九月，升桂管经略使为静江军节度使，以经略使刘士政为节度使。士政闻马殷悉平岭北，遣副使陈可墦据全义岭（今广西兴安境）设备。殷遣使修好于士政，被可墦所拒，殷遂遣秦彦晖、李琼将兵七千击士政。十月，楚兵擒可墦，围桂州（今广西桂林），数日，刘士政出降。于是，桂管所属五州之地尽属湖南。马殷以李琼为桂州刺史，未几，表为静江节度使 
成德王镕再附朱全忠
朱全忠以王镕与李克用相结，光化三年（900）九月，自治州（今河北邯郸东北）移兵伐之，攻镇州（今河北正定）南门。镕遣周式往全忠营请和。周式陈说汴、镇攻守之势，全忠乃遣刘捍入城见王镕，两镇通好。镕以其子昭祚及大将子弟为质，送花绢二十万犒军，全忠引还，以女嫁王昭祚为妻。自是成德镇附汴。
朱全忠击义昌、义武二镇
成德判官张泽劝王镕说朱全忠兼服卢龙、义武二镇，以制河东。全忠即遣张存敬会魏博兵北击刘仁恭。光化三年（900）十月，先攻其义昌军，拔瀛州（今河北河间）、景州、莫州（今河北任丘北），连下二十余城。将趋幽州（今北京），道路泥泞不能进，遂引兵攻义武军。拔祁州（今河北无极），继攻定州（今河北定县）。义武军轻敌战败，节度使王郜奔李克用。军中推王处直为留后，向朱全忠请和，送帛十万犒军。全忠引兵还，并上表为处直求节钺。
朱全忠羁服河北
光化三年（900）十月，卢龙节度使刘仁恭遣其子守光将兵救定州（今河北定县），朱全忠遣张存敬逆袭，杀幽兵六万余人。自是幽人服汴，河北四镇魏博、成德、义武、卢龙皆羁服于全忠，但全忠不能并其地。
晋兵下太行
光化三年（900）九月，义武节度使王郜告急于河东，十月李克用为退汴兵，乃遣李嗣昭将步骑三万下太行，攻拔怀州（今河南沁阳），又进攻河阳（今河南孟县），破其外城。佑国军将阎宝引兵来救，力战于城外，河东兵乃退。
宦官刘季述囚昭宗，迫让位
宰相崔胤与昭宗谋尽诛宦官，宦官皆惧，谋废帝以太子监国，引藩镇李茂贞、韩建为援。光化三年（900）十一月，昭宗醉杀宦官、侍女数人，至晨宫门不开。神策左军中尉刘季述率禁兵千人破门入宫，囚昭宗，并使崔胤及百官连名署状请太子监国，胤等畏死不敢违，帝、后即取传国玺授季述，宦官囚昭宗于少阳院，季述以银杖画地，历数昭宗罪过，"某时某事，汝不从我，其罪一也......"如此数十不止。即迎太子入宫，七日，矫诏令太子即皇帝位，更名李缜；以昭宗为太上皇，皇后为太上皇后。
刘季述杀人立威
光化三年（900）十一月，宦官刘季述等既废昭宗，欲求媚于众，乃加百官爵秩，将士皆受优赏。为树立权威，杀昭宗弟睦王李倚，凡昭宗所宠信如宫人、左右、方士、僧、道皆杖杀。每夜杀人，昼以十车载尸出宫。欲杀崔胤，而惮朱全忠，但解胤度支盐铁转运使职而已。
藩镇反对宦官废立
光化三年（900）十一月，退休宰相张浚给诸藩镇写信，劝藩帅勤王诛宦竖，并亲赴洛阳见河南尹张全义，劝其匡复朝廷。华州进士李愚亦上书镇国军韩建，晓以大义，劝其举兵诛废立元凶。建虽不用其言，但厚待之。朱全忠在定州行营，闻乱还大梁（今河南开封）。十二月，刘季述遣使见朱全忠，许以大唐社稷江山，又矫太上皇自愿逊位诏示全忠，全忠犹豫未决。天平节度副使李振以齐桓、晋文之事喻全忠，称不能讨一宦竖，何以复令诸侯?全忠大悟，于是囚季述使者，遣李振往京师打探消息；振还，全忠又遣亲吏蒋玄晖往京师见崔胤，谋诛宦官。是月，太子即位累旬，藩镇笺表多不至。
韦庄编《又玄集》
光化三年（900），诗人韦庄编辑《又玄集》，收唐诗人杜甫等一百五十家诗三百首。今本《又玄集》仍存一百四十二家，诗二百九十七首。
通鉴记载
昭宗圣穆景文孝皇帝中之中光化三年（庚申，公元九零零年） 
春，正月，宣州将康儒攻睦州，钱镠使其从弟銶拒之。 
二月，庚申，以西川李度使王建兼中书令。 
壬申，加威武节度使王审知同平章事。 
壬午，以吏部尚书崔胤同平章事，充清海节度使。 
李克用大发军民治晋阳城堑，押牙刘延业谏曰：“大王声振华、夷，宜扬兵以严四境，不宜近治城堑，损威望而启寇心。”克用谢之，赏以金帛。 
夏，四月，加定难军节度使李承庆同平章事。 
朱全忠遣葛从周帅兖、郓、滑、魏四镇兵十万击刘仁恭，五月，庚寅，拔德州，斩刺史傅公和。己亥，围刘守文于沧州。仁恭复遣使卑辞厚礼求救于河东，李克用遣周德威将五千骑出黄泽，攻邢、洺以救之。 
邕州军乱，逐节度使李钅岁。钅岁借兵邻道讨平之。六月，癸亥，加东川节度使王宗涤同平章事。 
司空、门下侍郎、同平章事王抟，明达有度量，时称良相。上素疾宦官枢密使朱道弼、景务修专横，崔胤日与上谋去宦官，宦官知之。由是南、北司益相憎嫉，各结籓镇为援以相倾夺。抟恐其致乱，从容言于上曰：“人君当务明大体，无所偏私。宦官擅权之弊，谁不知之！顾其势未可猝除，宜俟多难渐平，以道消息。愿陛下言勿轻泄以速奸变。”胤闻之，谮抟于上曰：“王抟奸邪，已为道弼辈外应。”上疑之。及胤罢相，意抟排己，愈恨之。及出镇广州，遗朱全忠书，具道抟语，令全忠表论之。全忠上言：“胤不可离辅弼之地，抟与敕使相表里，同危社稷。”表连上不已。上虽察其情，迫于全忠，不得已，胤至湖南复召还。丁卯，以胤为司空、门下侍郎、同平章事，抟罢为工部侍郎。以道弼监荆南军，务修监青州军。戊辰，贬抟溪州刺史；己巳，又贬崖州司户。道弼长流欢州，务修长流爱州。是日，皆赐自尽。抟死于蓝田驿，道弼、务修死于霸桥驿。于是胤专制朝政，势震中外，宦官皆侧目，不胜其愤。 
刘仁恭将幽州兵五万救沧州，营于乾宁军。葛从周留张存敬、氏叔琮守沧州寨，自将精兵逆战于老鸦堤，大破仁恭，斩首三万级，仁恭走保瓦桥。秋，七月，李克用复遣都指挥使李嗣昭将兵五万攻邢、洺以救仁恭，败汴军于内丘。镕遣使和解幽、汴，会久雨，朱全忠召从周还。 
庚戌，以昭义留后孟迁为节度使。 
甲寅，以西川节度使王建兼东川、信武军两道都指挥制置等使。 
八月，李嗣昭又败汴军于沙门河，进攻洺州。乙丑，朱全忠引兵救之，未至，嗣昭拔洺州，擒刺史朱绍宗。全忠命葛从周将兵击嗣昭。 
宣州将康儒食尽，自清溪遁归。 
九月，葛从周自邺县渡漳水，营于黄龙镇。朱全忠自将中军三万涉洺水置营。李嗣昭弃城走，从周设伏于青山口，邀击，大破之。 
崔胤以太保、门下侍郎、同平章事徐彦若位在己上，恶之。彦若亦自求引去。时籓镇皆为强臣所据，惟嗣薛王知柔在广州，乃求代之。乙巳，以彦若同平章事，充清海节度使。初，荆南节度成汭以澧、朗本其巡属，为雷满所据，屡求割隶荆南。朝廷不许，汭颇怨望。及彦若过荆南，汭置酒，从容以为言。彦若曰：“令公位尊方面，自比桓、文，雷满小盗不能取，乃怨朝廷乎？”汭甚惭。 
丙午，中书侍郎兼吏部尚书、同平章事崔远罢守本官，以刑部尚书裴贽为中书侍郎、同平章事。贽，坦之弟子也。升桂管为静江军，以经略使刘士政为节度使。 
朱全忠以王镕与李克用交通，移兵伐之，下临城，逾滹沱，攻镇州南门，焚其关城。全忠自至元氏，镕惧，遣判官周式诣全忠请和。全忠盛怒，谓式曰：“仆屡以书谕王公，竟不之听！今兵已至此。期于无舍！”式曰：“镇州密迩太原，困于侵暴，四邻各自保，莫相救恤，王公与之连和，乃为百姓故也。今明公果能为人除害，则天下谁不听命，岂惟镇州！明公为唐桓、文，当崇礼义以成霸业。若但穷威武，则镇州虽小，城坚食足，明公虽有十万之众，未易攻也！况王氏秉旄五代，时推忠孝，人人欲为之死，庸可冀乎！”全忠笑揽式袂，延之帐中，曰：“与公戏耳！”乃遣客将开封刘捍入见镕，镕以其子节度副使昭祚及大将子弟为质，以文缯二十万犒军。全忠引还，以女妻昭祚。成德判官张泽言于王镕曰：“河东，勍敌也，今虽有朱氏之援，譬如火发于家，安能俟远水乎！彼幽、沧易定。犹附河东，不若说朱公乘胜兼服之，使河北诸镇合而为一，则可以制河东矣。”镕复遣周式往说全忠。全忠喜，遣张存敬会魏博兵击刘仁恭，甲寅，拔瀛州；冬，十月，丙辰，拔景州，执刺史刘仁霸；辛酉，拔莫州。 
静江节度使刘士政闻马殷悉平岭北，大惧，遣副使陈可璠屯全义岭以备之。殷遣使修好于士政，可璠拒之。殷遣其将秦彦晖、李琼等将兵七千击士政。湖南军至全义，士政又遣指挥使王建武屯秦城。可璠掠县民耕牛以犒军，县民怨之，请为湖南乡异，曰：“此西南有小径，距秦城才五十里，仅通单骑。”彦晖遣李琼将骑六十、步兵三百袭秦城，中宵，逾垣而入，擒王建武，比明，复还，纟斥之以练，造可璠壁下示之，可璠犹未之信。斩其首，投壁中，桂人震恐。琼因勒兵击之，擒可璠，降其将士二千，皆杀之。引兵趣桂州，自秦城以南二十馀壁皆望风奔溃，遂围桂州。数日，士政出降，桂、宜、岩、柳、象五州皆降于湖南。马殷以李琼为桂州刺史，未几，表为静江节度使。 
张存敬攻刘仁恭，下二十城，将自瓦桥趣幽州，道泞不能进，乃引兵西攻易定，辛巳，拔祁州，杀刺史杨约。 
癸未，以保义留后朱友谦为节度使。 
张存敬攻定州，义武节度使王郜遣后院都知兵马使王处直将兵数万拒之。处直请依城为栅，俟其师老而击之。孔目官梁汶曰：“昔幽、镇兵三十万攻我，于时我军不满五千，一战败之。今存敬兵不过三万，我军十倍于昔，奈何示怯，欲依城自固乎！”郜乃遣处直逆战于沙河，易定兵大败，死者过半，馀众拥处直奔还。甲申，王郜弃城奔晋阳，军中推处直为留后。存敬进围定州，丙申，朱全忠至城下，处直登城呼曰：“本道事朝廷尽忠，于公未尝相犯，何为见攻？”全忠曰：“何故附河东？”对曰：“吾兄与晋王同时立勋，封疆密迩，且婚姻也，修好往来，乃常理耳，请从兹改图。”全忠许之。乃归罪于梁汶而族之，以谢全忠，以缯帛十万犒师。全忠乃还，仍为处直表求节钺。处直，处存之母弟也。刘仁恭遣其子守光将兵救定州，军于易水之上。全忠遣张存敬袭之，杀六万馀人。由是河北诸镇皆服于全忠。 
先是王郜告急于河东，李克用遣李嗣昭将步骑三万下太行，攻怀州，拔之，进攻河阳。河阳留后侯言不意其至，狼狈失据，嗣昭坏其羊马城。会佑国军将阎宝引兵救之，力战于壕外，河东兵乃退。宝，郓州人也。 
初，崔胤与上密谋尽诛宦官，及宋道弼、景务修死，宦官益惧。上自华州还，忽忽不乐，多纵酒，喜怒不常，左右尤自危。于是左军中尉刘季述、右宫中尉王仲先、枢密使王彦范、薛齐偓等阴相与谋曰：“主上轻佻多变诈，难奉事；专听任南司，吾辈终罹其祸。不若奉太子立之，尊主上为太上皇，引岐、华兵为援，控制诸籓，谁能害我哉！” 
十一月，上猎苑中，因置酒，夜，醉归，手杀黄门、侍女数人。明旦，日加辰巳，宫门不开。季述诣中书白崔胤曰：“宫中必有变，我内臣也，得以便宜从事，请入视之。”乃帅禁兵千人破门而入，访问，具得其状。出，谓胤曰：“主上所为如是，岂可理天下！废昏立明，自古有之，为社稷大计，非不顺也。”胤畏死，不敢违。庚寅，季述召百官，陈兵殿庭，作胤等连名状，请太子监国，以示之，使署名。胤及百官不得已皆署之。上在乞巧楼，季述、仲先伏将士千人于门外，与宣武进奏官程岩等十馀人入请对。季述、仲先甫登殿，将士大呼，突入宣化门，至思政殿前，逢宫人，辄杀之。上见兵入，惊堕床下，起，将走，季述、仲先掖之令坐。宫人走白皇后，后趋至，拜请曰：“军容勿惊宅家，有事取军容商量。”季述等乃出百官状白上，曰：“陛下厌倦大宝，中外群情，愿太子监国，请陛下保颐东宫。”上曰：“昨与卿曹乐饮，不觉太过，何至于是！”对曰：“此非臣等所为，皆南司众情，不可遏也。愿陛下且之东宫，待事小定，复迎归大内耳。”后曰：“宅家趣依军容语！”即取传国宝以授季述，宦官扶上与后同辇，嫔御侍从者才十馀人，适少阳院。季述以银楇画地数上曰：“某时某事，汝不从我言，其罪一也。”如此数十不止。乃手锁其门，熔铁锢之，遣左军副使李师虔将兵围之，上动静辄白季述，穴墙以通饮食，凡兵器针刀皆不得入，上求钱帛俱不得，求纸笔亦不与。时大寒，嫔御公主无衣衾，号哭闻于外。季述等矫诏令太子监国，迎太子入宫。辛卯，矫诏令太子嗣位，更名缜。以上为太上皇，皇后为太上皇后。甲午，太子即皇帝位，更名少阳院曰问安宫。季述加百官爵秩，与将士皆受优赏，欲以求媚于众。杀睦王倚，凡宫人、左右、方士、僧、道为上所宠信者，皆榜杀之。每夜杀人，昼以十车载尸出，一车或止一两尸，欲以立威。将杀司天监胡秀林，秀林曰：“军容幽囚君父，更欲多杀无辜乎！”季述惮其言正而止。季述等欲杀崔胤，而惮朱全忠，但解其度支监督铁转运使而已。崔胤密致书全忠，使兴兵图返正。 
左仆射致仕张浚在长水，见张全义于洛阳，劝之匡复，又与诸籓镇书劝之。 
进士无棣李愚客游华州，上韩建书，略曰：“仆每读书，见君臣父子之际，有伤教害义者，恨不得肆之市朝。明公居近关重镇，君父幽辱月馀，坐视凶逆而忘勤王之举，仆所未谕也。仆窃计中朝辅弼，虽有志而无权；外镇诸侯，虽有权而无志。惟明公忠义，社稷是依。往年车辂播迁，号泣奉迎，累岁供馈，再复庙、朝，义感人心，至今歌咏。此时事势，尤异前日，明公地处要冲，位兼将相。自宫闱变故，已涉旬时，若不号令率先以图反正，迟疑未决，一朝山东侯伯唱义连衡，彭行而西，明公求欲自安，其可得乎！此必然之势也。不如驰檄四方，谕以逆顺，军声一振，则元凶破胆，旬浃之间，二竖之首传于天下，计无便于此者。”建虽不能用，厚待之，愚坚辞而去。 
朱全忠在定州行营，闻乱，丁未，南还。十二月，戊辰，至大梁。季述遣养子希度诣全忠，许以唐社稷输之；又遣供奉官李奉本以太上皇诰示全忠。全忠犹豫未决，会僚佐议之，或曰：“朝廷大事，非籓镇所宜预知。”天平节度副使李振独曰：“王室有难，此霸者之资也。今公为唐桓、文，安危所属。季述一宦竖耳，乃敢囚废天子，公不能讨，何以复令诸侯！且幼主位定，则天下之权尽归宦官矣，是以太阿之柄授人也。”全忠大悟，即囚希度、奉本，遣振如京师诇事。即还，又遣亲吏蒋玄晖如京师，与崔胤谋之；又召程岩赴大梁。 
清海节度使薛王知柔薨。 
是岁，加杨行密兼侍中。 
睦州刺史陈晟卒，弟询自称刺史。 
太子即位累旬，籓镇笺表多不至。王仲先性苛察，素知左、右军多积弊，及为中尉，钩校军中钱谷，得隐没为奸者，痛捶之，急征所负，将士颇不安。有盐州雄毅军使孙德昭为左神策指挥使，自刘季述等废立，常愤惋不平。崔胤闻之，遣判官石戬与之游。德昭每酒酣必泣，戬知其诚，乃密以胤意说之曰：“自上皇幽闭，中外大臣至于行间士卒，孰不切齿！今反者独季述、仲先耳，公诚能诛此二人，迎上皇复位，则富贵穷一时，忠义流千古；苟狐疑不决，则功落他人之手矣！”德昭谢曰：“德昭小校，国家大事，安敢专之！苟相公有命，不敢爱死！”戬以白胤。胤割衣带，手书以授之。德昭复结右军清远都将董彦弼、周承诲，谋以除夜伏兵安福门外以俟之。